**Anexa nr. 1 la HCL nr. 455 din 10.06. 2020**

**Procedura privind reducerea impozitului pe clădiri cu o cotă de 20%**

**1.** Prezenta procedură se aplică pentru **clădirile nerezidenţiale**, aflate în proprietatea persoanelor fizice sau juridice, folosite pentru activitatea economică proprie a acestora sau date în folosinţă printr-un contract de închiriere, comodat sau prin alt tip de contract pentru desfăşurarea unor activităţi economice către alte persoane fizice sau juridice, după caz, dacă în perioada pentru care s-a instituit starea de urgenţă, ca urmare a efectelor epidemiei coronavirusului SARS-CoV-2, proprietarii sau utilizatorii clădirilor au fost obligaţi, potrivit legii, **să îşi întrerupă total activitatea economică sau deţin certificatul pentru situaţii de urgenţă** emis de Ministerul Economiei, Energiei şi Mediului de Afaceri prin care se certifică întreruperea parţială a activităţii economice;

**2.** Proprietarii clădirilor au obligaţia ca, **până la data de 15 septembrie 2020 inclusiv**, să depună la organul fiscal local **o cerere de acordare a reducerii, însoţită de o declaraţie pe propria răspundere;**

**3.** Proprietarii care deţin clădiri nerezidenţiale utilizate **pentru activitatea economică proprie**, în declaraţia pe propria răspundere prevăzută la punctul (2) vor menţiona :

- adresa clădirii/clădirilor pentru care se solicită reducerea impozitului ;

- în cazul întreruperii totale sau parțiale a activității economice doar pentru o cotă parte dintr-o clădire, contribuabilul va menționa în declarație valoarea impozabilă a cotei părți pentru care solicită reducerea impozitului ;

- fie întreruperea totală a activităţii economice proprii stabilită conform prevederilor legale, fie întreruperea parţială a activităţii economice. Proprietarii care şi-au întrerupt parţial activitatea anexează la cererea prevăzută la punctul (2) o copie a certificatului pentru situaţii de urgenţă emis de Ministerul Economiei, Energiei şi Mediului de Afaceri.

**4.** În cazul proprietarilor care deţin **clădiri nerezidenţiale date în folosinţă** pentru desfăşurarea unor activităţi economice către alte persoane fizice sau juridice, pe perioada în care s-a instituit starea de urgenţă, din declaraţia pe propria răspundere prevăzută la alin. (2) trebuie să reiasă că aceştia se **regăsesc concomitent în următoarele situaţii**:

a) **au renunţat la cel puţin 50%** din dreptul de a încasa contravaloarea chiriei, redevenţei sau altă formă de utilizare a clădirii, stabilită conform prevederilor contractuale, pe perioada pentru care s-a instituit starea de urgenţă;

b) **cel puţin 50% din suprafeţele totale deţinute şi afectate activităţilor economice nu au fost utilizate**, ca urmare a faptului că titularii dreptului de folosinţă a clădirilor respective au fost obligaţi, potrivit legii, să îşi întrerupă total şi/sau parţial activitatea economică.

**5.** Pentru încadrarea în situaţia prevăzută la punctual lit. b) proprietarii care deţin clădiri nerezidenţiale verifică dacă cel puţin 50% din suprafaţa totală deţinută şi dată în folosinţă pentru desfăşurarea unor activităţi economice către alte persoane fizice sau juridice este afectată de întreruperea totală şi/sau parţială a activităţii acestora **la data de 14 mai 2020**.

**6.** Proprietarii care deţin clădiri nerezidenţiale date în folosinţă pentru desfăşurarea unor activităţi economice către alte persoane fizice sau juridice, la cererea prevăzută la punctul (2) vor anexa declaraţia pe propria răspundere din care rezultă încadrarea cumulativă în situaţiile prevăzute la punctul (4) lit. a) şi b), **însoţită de declaraţiile pe propria răspundere a utilizatorilor** cu privire la întreruperea totală a activităţii economice a acestora şi/sau de certificatele pentru situaţii de urgenţă emise de Ministerul Economiei, Energiei şi Mediului de Afaceri în cazul utilizatorilor care şi-au întrerupt parţial activitatea economică, după caz.

**7.** În cazul în care persoanele fizice sau juridice prevăzute la punctual (1) **au plătit impozitul anual** pe clădiri datorat pentru anul 2020, integral/parţial, până la primul termen de plată, acestea **pot solicita compensarea cu alte obligații prezente/viitoare sau restituirea**, în termenul de prescripţie a dreptului de a cere restituirea, în conformitate cu prevederile Legii nr. 207/2015, cu modificările şi completările ulterioare.

**8.** Persoanele cu atribuții în stabilirea impozitelor și taxelor locale din cadrul organului fiscal local vor verifica cererea de reducere a impozitului pe clădiri și declarația pe proprie răspundere în concordanță cu evidența fiscală de la rolul contribuabililor. Dacă există neclarități în evidența fiscală sau între evidența fiscală și declarația contribuabilului, organul fiscal va solicita lămuriri din partea contribuabilului. Contribuabilul are obligația de a prezenta organului fiscal clarificările solicitate în termen de maxim 30 de zile dar nu mai târziu data limită de depunere și soluționare a cererilor de 15 septembrie 2020.

**9.** Organul fiscal local va emite **decizia privind aprobarea/respingerea** cererii de reducere a impozitului pe clădiri ce va fi comunicată contribuabilului. Împotriva actelor administrative fiscale emise potrivit prezentei hotărâri se poate formula contestaţie potrivit art. 268-281 din Legea nr. 207/2015, cu modificările şi completările ulterioare.

**10.** În cazul aprobării cererii de reducere, impozitul anual pe clădiri se calculează prin aplicarea cotei de reducere de 20% (în baza OUG nr. 69 din 2020) la valoarea impozitului datorat pentru anul 2020.

Pentru proprietarii care achită integral până la primul termen de plată – 30.06.2020 - sumele anuale datorate, **bonificaţia fiscală** de 8% sau 4%, după caz, se aplică asupra valorii impozitului pe clădiri redus cu cota de 20%.